Blou Bulle Maatskappy wil poste sny | Maroela Media
Dit blyk dat die goue jare vir eers verby is en die rieme word ál dunner gesny nadat die Blou Bulle Maatskappy (BBM) in 'n brief aan sy heeltydse personeel gesê het dat daar binnekort met 'n afleggingsproses begin gaan word om sy finansiële posisie te verbeter.
Só 'n stap is sekerlik onafwendbaar nadat die geldkraan geleidelik begin opdroog.
Geen finansiële syfers is genoem nie, maar dit is geen geheim nie dat die benarde finansiële posisie toegeskryf kan word aan die spanne se middelmatige vertonings wat tot kwynende toeskouergetalle gelei het. Daar is ook baie minder seisoenkaartjies verkoop en talle van die losies op Loftus in Pretoria staan leeg.
Die Bulls het vanjaar 15de op die Superrugbyreeks se algehele puntelys geëindig en kon net vier van hul 15 wedstryde wen. Daar was in 2016 'n effense oplewing nadat hulle nege van hul 15 wedstryde gewen het en tweede ná die Stormers in die Afrika 2-afdeling geëindig het, maar in 2014 en in 2015 het die Bulls algeheel negende geëindig.
Die begroting van die hoëprestasie-afdeling, waaruit die spelers se salarisse betaal word, het sedert 2013 ook skerp toegeneem. Só ook die koste van korporatiewe dienste en stadion-onderhoud.
Daar is reeds verskeie maatreëls ingestel om afleggings te vermy. Vakante poste is nie gevul nie, verskeie maatskappye is om borgskappe genader en daar is ook 'n beroep op die Suid-Afrikaanse Rugbyunie gedoen om die uitsaaitoelae te verhoog.
Volgens inligting is 233 heeltydse werknemers in diens van die BBM wat bestaan uit 159 spelers, 33 in die hoëprestasie-afdeling (wat die afrigters insluit) en 41 in die kommersiële en finansiële afdelings.
Die Curriebekerreeks: dit kan mos nie waar wees nie?
Laat die mense weer 'n bier of twee op die paviljoen drink dan sal die mense weer loftus to kom. Hoe kyk jy 'n rugby game sonder 'n biertjie?
My pa het altyd gesê: "n goeie verloorder is altyd 'n verloorder'. Solank jy aan die wenkant bly sal jy ondersteuning waardeer. By die Bulle word daar net gesê: Dit raak beter en as ons so aanhou gaan ons weer eendag wen. Nee-wat, na 50 jaar se vurige ondersteuning, is ek klaar met die Bulle. Mens kan net sóveel van die gemors verwerk.
Watter % van die begroting kry John Mitchell?
Begin die luigat spelers weg te jaag nie die werkers nie
Dit gebeur as die bestuur- en afrigtingspan sowel as die spelers sulke vrot rugby opdis wat net nie meer vir die toeskouers en borge aanvaarbaar is nie. Van Graan, Xander en andere moet waai. Hoe gouer hoe beter!